Demokrati i republikanci izmjenjuju optužbe o predizbornim prijevarama (25/10/04) - 2004-10-25
Dvije se strane optužuju za pokušaje zastrašivanja glasača i manipuliranja biračkim spiskovima
Čelnici Demokratske i Republikanske stranke međusobno se optužuju za pokušaje onemogućavanja glasača da glasaju na dolazećim predsjedničkim izborima. Ovo pitanje postalo je jedna od gorućih tema u samoj završnici predizborne kampanje. Predsjedatelj Nacionalnog odbora Republikanske stranke Ed Gillespie odbacio je optužbe demokrata da je njegova stranka odlučila platiti tisuće ljudi da prate izbore u Ohiou, jednoj od presudnih saveznih država, kako bi ti stranački promatrači zastrašili glasače. Gillespie je, gostujući na televiziji, rekao da njegovu stranku brine mogućnost izbornih nepravilnosti u Ohiou. "Reći vam što je u Ohiou zabrinjavajuće. Ukoliko pogledate statistike za središnji dio te savezne države, okrug Franklin, vidjet ćete da u tom okrugu ima 815 tisuća osoba starijih od 18 godina s pravom glasa. Međutim, taj okrug ima 845 tisuća registriranih glasača, kazao je Gillespie, dodajući da je čuo i pročitao mnogo toga o problemima s registracijom glasača. "U Ohiou je jučer u novinama objavljena vijest da se za glasanje registrirao optuženi terorist, koji je namjeravao dići u zrak jedan trgovački centar. Vidjeli smo da u toj saveznoj državi neki podnose lažne prijave za registraciju u zamjenu za drogu, da ljudi registriraju likove iz knjiga i filmova, poput Mary Poppins i Dicka Traceya, za glasanje na izborima. U New Mexicu, vidjeli smo da 13-to i 15-to godišnjaci dobivaju registarske listiće u pošti. U Nevadi se kao glasači registriraju ilegalni imigranti. Na Floridi postoji 46 tisuća glasača, koji su također na glasačkim spiskovima u New Yorku," rekao je Gillespie. Čelnik Republikanske stranke izjavio je da njegova stranka ne želi nikome oduzeti pravo glasa, no da je brine mogućnost da će nezakoniti glasove poništiti zakonite glasove. "Važno je da se svaki glas broji. Ne želimo da se bilo kome uskrati njegovo zakonom zajamčeno pravo glasa. No, s druge strane, ne želimo niti da se bilo čiji glas odbaci zbog prijevara u glasanju," kazao je čelnik republikanaca. Sa svoje strane, predsjedatelj Nacionalnog odbora Demokratske stranke Terry McAuliffe izrazio je uvjerenje da su republikanci "uzeli na nišan" određene segmente društva koji obično glasaju za demokrate. "Kome će biti uskraćeno pravo glasa? Pretežito crncima, koji u 93 posto slučajeva glasaju za demokrate, te Amerikancima latinoameričkog podrijetla, od kojih 66 posto glasa za demokrate," upozorio je. McAuliffe je spomenuo primjer koji pokazuje, kako je rekao, da republikanci pokušavaju izravno potkopati demokratske glasače. "Trenutno su u tijeku dvije istrage o kompaniji koja je dobila pola milijuna dolara od Nacionalnog odbora Republikanske stranke. U Nevadi i Oregonu, jednom je mladiću, registriranom republikancu, koji je radio za tu kompaniju, rečeno da neće bit iplaćen ukoliko ne bude trgao registracijske listiće za demokrate. Tako nešto nećemo tolerirati," rekao je McAullife. Dvojica stranačkih čelnika nisu iznijela dokaze koji bi potkrijepili njihove navode. No, ovi napadi pokazuju na gorčinu koja je ostala nakon prethodnih predsjedničkih izbora 2000. I pred ove izbore, kandidati su gotovo izjednačeni u anketama. Poučene primjerom 2000, obje stranke angažirale su tisuće odvjetnika diljem zemlje, ukoliko rezultati izbora ponovno budu izuzetno tijesni. Prema statistikama, na prošlim je izborima glasalo 111 milijuna Amerikanaca. Stručnjaci, međutim, vjeruju da će ove godine taj broj biti veći.